SL Uradni list Evropske unije C 86/40

Tožba, vložena 17. februarja 2006 — Irska proti Komisiji

(Zadeva T-50/06)

(2006/C 86/79)

Jezik postopka: angleščina

Stranke

Tožeča stranka: Irska (zastopnika: D. O'Hagan, zastopnik, P. McGarry, Barrister)

Tožena stranka: Komisija Evropskih skupnosti

Predlogi tožeče stranke

— Odločba Komisije K[2005] 4436 konč. z dne 7. decembra naj se v skladu s členom 230 Pogodbe v celoti ali deloma razglasi za nično, v delu ki se nanaša na oprostitev trošarin za mineralna olja, ki se uporabljajo kot gorivo pri proizvodnji alumnijevega oksida v pokrajini Shannon, ki jo je uvedla Irska;

— naj Komisiji naloži plačilo stroškov postopka.

Tožbeni razlogi in bistvene trditve

Leta 1970 je bila ustanoviteljem iz Aughinisha dana zaveza glede oprostitve carin na kurilno olje, ki se uporablja pri proizvodnji alumnijevega oksida v takrat predlaganem obratu v Shannonu, na Irskem. Leta 1983 je obrat v Aughinishu začel delovati in irski organi so obvestili Komisijo, da nameravajo izpolniti obveznosti v zvezi z oprostitvijo trošarine. Tožeča stranka navaja, da je bila oprostitev odobrena z naknadnimi odločbami Sveta (1). Leta 2000 je Komisija poleg tega zastavila vprašanje glede državnih pomoči, ki je pripeljalo do začetka uradne preiskave in nazadnje sprejetja izpodbijane odločbe.

V podporo svoji tožbi tožeča stranka trdi, da je Komisija napačno uporabila pravo pri sklepanju, da je zadevna pomoč nova pomoč, in ne obstoječe pomoči.

Po mnenju tožeče stranke, četudi bi pomoč pomenila novo pomoč in bi se moralo o njenem izvajanju obvestiti v letu 1983, se Komisija strinja, da je bila ta pomoč sporočena v tem času. Ker Komisija v časovnih obdobjih, ki jih je sama opredelila, ni sprejela nobene odločbe, je zadevna pomoč postala obstoječa pomoč. Podredno je Komisija pomoč obravnavala kot veljavno pomoč v celotnem obdobju, kar potrjuje njena nedvoumna izjava iz leta 1992.

Poleg tega je, v skladu s členom 15 v povezavi s členom 1(b)(iv) Uredbe 659/1999 (2), ker je pomoč obstajala več kot deset let in je zastaralni rok, ki je določen v uredbi, potekel, pomoč postala veljavna pomoč in je pri postopkih, ki jih je začela Komisija v zvezi z nadzorom, podana kršitev.

V zvezi z njenim prvim tožbenim razlogom, tožeča stranka prav tako trdi, da je bila pomoč predmet pravno zavezujočih obveznosti, ki so za irske organe veljale pred pristopom leta 1973. Po mnenju tožeče stranke naj bi bila pomoč že zaradi tega veljavna pomoč.

Tožeča stranka z dodatnim tožbenim razlogom trdi, da odločba krši načelo pravne varnosti, kolikor nasprotuje soglasni odločbi Sveta, sprejeti na podlagi predloga Komisije. Odločba je prav tako v neposrednem nasprotju z določbo člena 8(5) Direktive 92/81/EGS (3) o uskladitvi trošarinskih struktur za mineralna olja, ki od Komisije zahteva, da Svetu v soglasno potrditev predloži predloge, za katere meni, da izkrivljajo konkurenco ali so nezdružljivi z notranjim trgom.

Poleg tega naj bi Komisija, vsaj v kolikor zadeva prejemnika pomoči, kršila načelo upravičenih pričakovanj v okoliščinah, ker je Svet izrecno odobril odstopanje do 31. decembra 2006.

Nazadnje naj bi Komisija kršila temeljno pravno pravilo in s svojim ravnanjem zlorabila pooblastila, vključno z zamudo pri sprejemanju izpodbijane odločbe, zlasti ob upoštevanju dejstva, da je bila o pomoči obveščena prvič leta 1983. Poleg tega Komisija ni upoštevala postopkov iz Direktive 92/81/EGS, in je javno izjavljala o združljivosti zadevne sheme pomoči. Tako naj bi bilo Komisiji z njenim ravnanjem v vseh okoliščinah onemogočeno zahtevati povrnitev pomoči.

(1) 92/510/EEC: Odločba Sveta z dne 19. oktobra 1992, ki državam članicam dovoljuje, da še naprej za določena mineralna olja za posebne namene, uporabljajo obstoječe znižane stopnje trošarine ali oprostitve trošarine, v skladu s postopkom iz člena 8 (4) Direktive 92/81/EEC (UL L 316, str. 16) in drugih prihodnjih odločb.

(2) Uredba Sveta (ES) 659/1999 z dne 22. marca 1999 o določitvi podrobnih pravil za uporabo člena 93 Pogodbe ES (UL L 83, str. 1).

(3) Direktiva Sveta 92/81/EGS z dne 19. oktobra 1992 o uskladitvi trošarinskih struktur za mineralna olja (UL L 316, str. 12).